Durante e siman aki cu Minister Maduro di Finansa ta atende e IMF Spring Meetings na Washington DC, e mandatario a reuni cu e Fiscal Affairs Department di IMF (FAD) pa asina por solicita un asistencia tecnico pa por sigui profesionalisa e servicio Departamento di Impuesto (DIMP).
Na aña 2019 Aruba a haya asistencia tecnico di IMF cu via e organisacion Caribense CARTAC a haci un evaluacion di e sistema fiscal di Aruba y tambe a tira un bista riba e organisacion di DIMP. IMF a brinda algun recomendacion di cual ya caba Aruba a implementa algun di nan den e cambionan fiscal cu a wordo haci.
E asistencia cu awo ta wordo solicita ta un TADAD cu ta un 'Tax Administration Diagnostic Assessement Tool' cu ta ekipa e profesionalnan di DIMP cu conocemento riba e tereno di administracion fiscal. E intencion di e asistencia tecnico ta pa brinda un training na e managers di DIMP hunto cu un evaluacion di e recomendacionnan haci na aña 2019, sigui pa un evaluacion propio haci pa e profesionalnan di DIMP y despues lo sigui un evaluacion door di IMF pa midi e administracion fiscal y eficiencia di DIMP.
Minister Maduro a haci uzo di e oportunidad pa gradici e team di FAD y CARTAC pa nan asistencia continuo brinda na Aruba y ta spera cu e TADAT tambe lo wordo haci pronto. E peticion ta pa e asistencia tecnico di TADAD por wordo haci den fin di aña 2024 y comienso di aña 2025.